
ЗАПИСНИК
17. СЕДНИЦЕ ОДБОРА ЗА ОДБРАНУ И УНУТРАШЊЕ ПОСЛОВЕ, 
ОДРЖАНЕ 24. НОВЕМБРА 2025. ГОДИНЕ

	
 Седница је почела у 11,00 часова.

Седници је, у складу са чланом 70. став 1. алинеја прва Пословника Народне скупштине, председавао мр Милован Дрецун, председник Одбора.

Седници су присуствовали чланови Одбора: проф. др Зоран Драгишић, Дарко Јовановић, проф. др Марко Миленковић, Томислав Јанковић, др Душан Бајатовић, проф. др Митар Ковач, Мирослав Алексић, Здравко Понош и Богдан Радовановић. 

Седници су присуствовали заменици чланова Одбора: Дане Станојчић, заменик присутног члана Марка Миленковића,  Милош Гњидић, заменик одсутног члана Јасмине Обрадовић, Александар Ђукић, заменик одсутног члана Драгана М Марковића и Радован Тврдишић, заменик одустног члана Биљане Пантић Пиља.

Седници нису присуствовали чланови Одбора: Марија Јевђић, Александар Павић, Ђорђо Ђорђић и др Милош Јовановић.
Седници су присуствовали представници Министарства одбране: Братислав Гашић,  министар одбране, Небојша Николић, в.д. секретара Министарства одбране, бригадни генерал др Слађан Христов, начелник Управе за људске ресурсе (Ј-1) Генералштаба Војске Србије, бригадни генерал проф. др Бобан Ђоровић, ректор Универзитета одбране Министарства одбране, пуковник Никола Матовић, шеф Кабинета министра одбране, пуковник др Радан Костић, директор Фонда за социјално осигурање војних осигураника, пуковник Немања Боровчанин  из Управе за војно здравство Министарства одбране и потпуковник Дејан Андрић из Кабинета начелника Генералштаба Војске Србије	
Председник Одбора је обавестио присутне да је седницу, у складу са чланом 72. став 2. Пословника, сазвао у року краћем од предвиђеног Пословником како би се што пре размотриле тачке предложеног дневног реда.

	На предлог председника, Одбор је већином гласова утврдио следећи

Д н е в н и  р е д:

              -  Усвајање записника 16. седнице Одбора,

1. Разматрање Предлога закона о здравственој заштити и здравственом осигурању војних осигураника, који је поднела Влада (број: 011-2237/25 од 7. новембра 2025. године) у начелу;
2. Разматрање Предлога закона о војном образовању, који је поднела Влада (број: 011-2249/25 од 7. новембра 2025. године) у начелу;
3. Разматрање Предлога закона о изменама и допунама Закона о Војсци Србије, који је поднела Влада (број: 011-2348/25 од 21. новембра 2025. године) у начелу.
Мр Милован Дрецун је, на основу члана 82, а сходно члану 92. ст 2. и 4. и члану 157. став 2. Пословника Народне скупштине, поднео предлог да Одбор обави заједнички  претрес о тачкама од 1. до 3. предложеног дневног реда, што је Одбор већином гласова прихватио.                                  
            Пре преласка на рад по утврђеном дневном реду Одбор се изјаснио о записнику 16. седнице. Мирослав Алексић, члан Одбора је имао примедбу на наведени записник. Одбор је већином гласова  усвојио записник 16. седнице Одбора у изворном тексту, који је у материјалу за седницу достављен свим члановима и заменицима чланова Одбора.
            Председник Одбора ја на почетку дао реч Братиславу Гашићу, министру одбране који је укратко изложио нова решења у предлозима закона из тачака од 1. до 3. дневног реда. 
           Министар Гашић је нагласио да се Предлогом закона о здравственој заштити и здравственом осигурању војних осигураника та област по први пут уређује у целости и да се истовремено нормативно усклађује са прописима који уређују здравствену заштиту и здравствено осигурање у Републици Србији, узимајући у обзир специфичности војног здравства као организационог и функционалног дела Министарства одбране и Војске Србије. Додао је да се конкретно уређују услови за коришћење електронских сервиса еБеба, еРецепт и еУпут од стране војних осигураника и чланова њихових породица и тиме омогућава брже, лакше и ефикасније остваривање права из области здравствене заштите и здравственог осигурања. Закључио је да се доношењем наведеног закона унапређује систем здравствене заштите у Министарству одбране и Војсци Србије, као и организација војног здравства, укључујући и организацију Фонда за социјално осигурање војних осигураника. 
           Предлогом закона о војном образовању усклађује се норматива у овој области са општим прописима који уређују област образовања у Републици Србији уз уважавање специфичности војног образовања, посебно средњег и високог војног образовања.             Министар Гашић је посебно истакао да се предложеним законом ствара правни основ за доношење подзаконског прописа којим се регулише упућивање на школовање и усавршавање професионалних припадника Војске Србије. Додао је да је ученицима завршне године средњих војних школа, у складу са републичким прописом у области образовања, омогућено полагање опште матуре. Нагласио је да је Предлогом закона извршено одговарајуће позиционирање школе Националне одбране „Војвода Радомир Путник“ у саставу Универзитета одбране и закључио да  ће се доношењем новог закона унапредити систем војног образовања, подизање квалитета образовног процеса, као и положај свих оних који учествују у образовном процесу и положај оних који се школују, усавршавају и војностручно оспособљавају.
	Предлогом закона о изменама и допунама Закона о Војсци Србије стварају се услови за обезбеђење повољнијег положаја професионалних војника на служби у Војсци Србије и предвиђа се могућност да заснују радни однос на неодређено време након истека пробног уговора на одређено време. На наведени начин ће се постићи ефикаснија попуна, организација и функционисање Војске Србије. Министар Гашић се посебно осврнуо на злонамерне и тенденциозне критике у делу јавности којима се скреће пажња са решења којима се стварају услови за обезбеђење повољнијег положаја професионалних војника у Војсци Србије. Том приликом је цитирао одредбе појединих чланова Устава РС и Закона о Војсци Србије и нагласио да треба имати у виду чињеницу да надлежност председника Републике у делу одлучивања о употреби Војске Србије и командовања њоме у миру и рату, почевши од 2006. године па закључно са конкретним предложеним изменама и допунама закона није мењана нити проширена у било ком виду. 

У дискусији су учествовали: Богдан Радовановић, Мирослав Алексић, Здравко Понош, Зоран Драгишић, Митар Ковач и Братислав Гашић.

У складу са чланом 117. ст. 1. и 4, сходном применом члана 109. Пословника Народне скупштине, председник Одбора је народном посланику Богдану Радовановићу, члану Одбора, изрекао меру опомене, а народном посланику Здравку Поношу, члану Одбора, две мере опомене.
Након дискусије приступило се изјашњавању о тачкама дневног реда.
Одбор је, на предлог председника, већином гласова (10 „за“, није гласало двоје)  одлучио да предложи Народној скупштини да прихвати Предлог закона о здравственој заштити и здравственом осигурању војних осигураника у начелу.
            Одбор је, на предлог председника, већином гласова (9 „за“, 1 „против“, није гласало двоје),  одлучио да предложи Народној скупштини да прихвати Предлог закона о војном образовању у начелу. 

            Одбор је, на предлог председника, већином гласова (9 „за“, 1 „против“, није  гласало двоје), одлучио да предложи Народној скупштини да прихвати Предлог закона о изменама и допунама Закона о Војсци Србије у начелу.
           За известиоца Одбора на седници Народне скупштине одређен је народни посланик Дарко Јовановић, заменик председника Одбора.

  
***

Седница је завршена у 12,30 часова.

Саставни део овог записника чини обрађени тонски снимак седнице Одбора.



      СЕКРЕТАР ОДБОРА		                 		      ПРЕДСЕДНИК ОДБОРА
		      

 Весна Матић Вукашиновић			                      мр Милован Дрецун
